مقياس التسارع

مقياس التسارع او الـ Accelerometer هو حساس الكترونى وظيفته انه يقيس سرعة التغير فى حركة اى جسم. يعنى لو جسم اتحرك او اتسرع او حتى غير اتجاهه, الجهاز ده بيسجل التغيير ده.

 المكونات 
الجهاز ده صغير جدا و مكوناته دقيقه. جواه حاجات زى:

 كتل صغيره اوى (micromasses): بتتحرك لما يحصل تسارع.
 حساسات كهربائيه: بتحول الحركه دى لاشارات كهربا.
 دوائر الكترونيه: بتفسر الاشارات دى و تبعته للجهاز الرئيسى (موبايل – كمبيوتر – عربيه).

التكنولوجيا دى اسمها MEMS يعنى "نظم ميكانيكيه كهربيه دقيقه". و دى اللى مخلياه صغير اوى لدرجه انه يتركب جوه موبايل او ساعه.

 شغله 
الجاذبيه بتاثر على الكتله الصغيره اللى جوه الاجخزه لما تتحرك شمال و يمين مقياس التسارع، الكتله بتتحرك شويه, الحساسات بتلاحظ الحركه دى, و تبعتها كاشاره. الاجهزه بترجم ده ان الاتجاه اتغير.

 الاستخدامات 
الجهاز ده موجود تقريبا فى كل حاجه بنستعملها دلوقتى:

 الموبايلات:
 تدوير الشاشه فى الموبايل.
 بيترجم ميلان الايد لحركة عربيه فى الالعاب.
 العربيات:
 بيستخدم فى الوسايد الهوائيه (Airbags). اول ما العربيه تعمل حادثه و يحصل تصادم, مقياس التسارع يكتشف التغيير المفاجئ فى السرعه, فيدى اشاره للوساده انها تفتح فورا.
 كمان بيتستخدم فى انظمه الثبات (ESP) علشان يحافظ على توازن العربيه.
 الطيران و الفضاء:
 الطيارات و الاقمار الصناعيه بيستخدمو مقياس التسارع علشان يعرفو اتجاهاتهم و سرعاتهم من غير ما يعتمدو بس على GPS.
 الساعات الذكيه و اجهزه الرياضه:
 الساعه الذكيه بتحسب الخطوت و عدد السعرات عن طريق مقياس التسارع اللى بيحسب حركة الجسم.
 المجال الطبى:
 فى اجهزه بتتابع حركه المرضى, او تقيس اذا كان حد وقع (زى الساعات اللى فيها خاصيه تنبيه للطوارئ).

 المميزات 
 صغير جدا.
 دقته عاليه جدا.
 يقدر يقيس فى 3 اتجاهات (X – Y – Z).
 استهلاكه للطاقه قليل, عشان كده ينفع يشتغل طول الوقت فى الموبايل من غير ما يخلص البطاريه بسرعه.

 السلبيات 
 احيانا بيكون فيه ضوضاء (Noise) فى القياسات.
 مش دايما لوحده يقدر يحدد الموقع بدقه, عشان كده بيتكامل مع اجهزه تانيه زى الجيروسكوب و الـ GPS.
 محتاج معايره (Calibration) من وقت للتانى عشان يفضل مظبوط.
 لينكات برانيه 

 مصادر 

تصنيف:اجهزة قياس
تصنيف:تسارع
تصنيف:علم الزلازل
تصنيف:مستشعرات